b'\n_START_ARTICLE_\nEsa Murtoaro\n_START_PARAGRAPH_\nEsa Rudolf Johannes Murtoaro (s. 27. hein\xc3\xa4kuuta 1966 Helsinki) on suomalainen painija, joka kilpaili 1980-luvun loppupuolella kreikkalais-roomalaisen tyylin arvokisoissa 52:n ja 57 kilon sarjoissa. H\xc3\xa4n saavutti nuorten sarjassa EM-hopeaa sek\xc3\xa4 sotilaiden MM-kilpailuissa kultaa._NEWLINE_Murtoaro teki ensiesiintymisens\xc3\xa4 aikuisten arvokisoissa vuonna 1986, jolloin h\xc3\xa4n sijoittui MM-kilpailuissa yhdeks\xc3\xa4nneksi. Samana vuonna h\xc3\xa4n sijoittui nuorten MM-kilpailuissa seitsem\xc3\xa4nneksi. Vuonna 1987 Murtoaro saavutti nuorten sarjassa EM-hopeaa mutta karsiutui aikuisten MM-kilpailujen alkukierroksilla. Soulin 1988 olympialaisissa h\xc3\xa4n karsiutui kolmannessa ottelussa 52 kilon sarjassa._NEWLINE_Pohjoismaiden mestaruuskilpailuissa Murtoaro voitti nuorten 52-kiloisten sarjan vuonna 1987 sek\xc3\xa4 saavutti aikuisten puolella hopeaa 57 kilon sarjassa vuosina 1987 ja 1989. Kotimaassa h\xc3\xa4n saavutti vantaalaista Yl\xc3\xa4-Tikkurilan Kipin\xc3\xa4\xc3\xa4 edustaen kuusi SM-hopeaa, joista yhden vapaapainissa, sek\xc3\xa4 kaksi SM-pronssia vuosina 1983\xe2\x80\x931993. Lis\xc3\xa4ksi h\xc3\xa4n oli voittamassa kahta joukkueiden Suomen-mestaruutta._NEWLINE_"Murtsi" Murtoaro voitti sotilaiden maailmanmestaruuden vuonna 1991 ja MM-hopeaa vuonna 1993. Vuodesta 1995 alkaen h\xc3\xa4n on toiminut seuravalmentajana ja Puolustusvoimain valmentajana. H\xc3\xa4nen henkil\xc3\xb6kohtaisiin valmennettaviinsa on kuulunut muun muassa Juha Lappalainen.'